Diari Oficial de la Generalitat Valenciana


Sumari del DOGV 5799, del 04-07-2008 (2008/8387)

RESOLUCIÓ de 24 de juny de 2008, de la Conselleria d'Agricultura, Pesca i Alimentació, per la qual s'adopta decisió favorable a la sol·licitud d'inscripció en el registre comunitari de les denominacions d'origen protegides i de les indicacions geogràfiques protegides, previst en el Reglament (CE) 510/2006, del Consell, de 20 de març, de la denominació d'origen protegida Oli de la Comunitat Valenciana i es publica el seu plec de condicions.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5799

Data del DOGV
:   04-07-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/8387


Data del document
:   24-06-2008

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Descriptors 

:   * oli d'oliva
    * denominació d'origen
    * qualitat del producte

RESOLUCIÓ de 24 de juny de 2008, de la Conselleria d'Agricultura, Pesca i Alimentació, per la qual s'adopta decisió favorable a la sol·licitud d'inscripció en el registre comunitari de les denominacions d'origen protegides i de les indicacions geogràfiques protegides, previst en el Reglament (CE) 510/2006, del Consell, de 20 de març, de la denominació d'origen protegida Oli de la Comunitat Valenciana i es publica el seu plec de condicions. [2008/8387]  
En data 30 d'octubre de 2007, les entitats següents: Federació de Cooperatives Agràries de la Comunitat Valenciana (FECOAV), Federació Empresarial d'Agroalimentació de la Comunitat Valenciana (FEDACOVA), Associació Valenciana d'Agricultors-ASAJA (AVA-ASAJA), Jóvens Agricultors-ASAJA (JJAA-ASAJA), Federació Provincial d'Agricultors i Ramaders de Castelló-ASAJA (FEPAC-ASAJA), Unió de Xicotets Agricultors del País Valencià (UPA-PV), FEDEPROL-Comunitat Valenciana i Associació per a la Defensa de la Serrana d'Espadà, l'Associació Navarra de l'Oli d'Oliva Verge (ANAOLIVA), van presentar davant de la Conselleria d'Agricultura, Pesca i Alimentació la sol·licitud d'inscripció de la denominació d'origen protegida Oli de la Comunitat Valenciana, en el registre comunitari que establix el Reglament (CE) número 510/2006, del Consell, de 20 de març de 2006, sobre la protecció de les indicacions geogràfiques i de les denominacions d'origen dels productes agrícoles i alimentaris.  
En data 4 d'abril de 2008, es va publicar en el Butlletí Oficial de l'Estat l'anunci de la Conselleria d'Agricultura, Pesca i Alimentació de la Generalitat Valenciana, pel qual es feia pública la sol·licitud de registre de la denominació d'origen protegida Oli de la Comunitat Valenciana i al seu document únic, i s'establia el termini de dos mesos per a presentar oposició al registre, d'acord amb allò que s'establix en l'article 6.2 del Reial Decret 1069/2007, de 27 de juliol, pel qual es regula el procediment per a la tramitació de les sol·licituds d'inscripció en el registre comunitari de les denominacions d'origen protegides i de les indicacions geogràfiques protegides i l'oposició a estes.  
Finalitzat el termini d'oposició, no s'ha presentat cap escrit relacionat amb la sol·licitud de registre de la denominació d'origen Oli de la Comunitat Valenciana.  
Una vegada finalitzats els tràmits anteriors i vist que la Direcció General de Comercialització considera que la sol·licitud de registre d'esta denominació complix les condicions que establix el Reglament (CE) 510/2006, del Consell, de 20 de març, es procedix a dictar una resolució favorable a la sol·licitud d'inscripció de la denominació d'origen protegida Oli de la Comunitat Valenciana, d'acord amb allò que s'establix en l'article 9 del Reial Decret 1069/2007, de 27 de juliol.  
En conseqüència i fent ús de les competències que m'han sigut atribuïdes per l'article 28 de la Llei 5/1983, de 30 de desembre, del Consell, i del Decret 121/2007, de 27 de juliol, del Consell, pel qual s'establix l'estructura orgànica i funcional de la Conselleria d'Agricultura, Pesca i Alimentació, resolc:  
Primer  
Adoptar i fer pública la decisió favorable a la sol·licitud d'inscripció de la denominació d'origen protegida Oli de la Comunitat Valenciana en el registre comunitari de les denominacions d'origen protegides i de les indicacions geogràfiques protegides, previst en el Reglament (CE) 510/2006, del Consell, de 20 de març.  
Segon  
Publicar en el Diari Oficial de la Comunitat Valenciana el plec de condicions de la denominació d'origen protegida Oli de la Comunitat Valenciana, que està en l'annex d'esta resolució.  
Tercer   
Enviar esta resolució al Ministeri d'Agricultura, Pesca i Alimentació, a l'efecte del seu enviament a la Comissió Europea, juntament amb la documentació que requerix l'article 5 del Reglament (CE) 510/2006, del Consell, de 20 de març, d'acord amb allò que es preveu en l'article 11 del Reial Decret 1069/2007, de 27 de juliol.  
Quart  
Contra la present resolució, que posa fi a la via administrativa, es podrà interposar, amb caràcter potestatiu, recurs de reposició davant de la consellera d'Agricultura, Pesca i Alimentació en el termini d'un mes, a partir de la data de publicació en el DOCV, o bé interposar directament recurs contenciós administratiu davant de la Sala Contenciosa Administrativa de València en el termini de dos mesos.  
València, 24 de juny de 2008.- La consellera d'Agricultura, Pesca i Alimentació: Maritina Hernández Miñana.  
ANNEX  
Plec de condicions de la denominació d'origen protegida   
Oli de la Comunitat Valenciana.  
D'acord amb allò que s'establix en l'article 4.2 del Reglament (CE) núm. 510/2006, del Consell, sobre la protecció de les indicacions geogràfiques i les denominacions d'origen dels productes agrícoles i alimentaris.  
A) Nom del producte agrícola, amb la denominació d'origen:  
- Producte: oli d'oliva verge extra.  
- Denominació d'origen protegida: Oli de la Comunitat Valenciana.  
Se sol·licita el registre de la denominació d'origen protegida Oli de la Comunitat Valenciana, i la seua traducció a totes les llengües oficials de la Unió Europea.  
B) Descripció del producte agrícola, incloses les matèries primeres i principals característiques físiques, químiques, microbiològiques i organolèptiques del producte:  
Oli d'oliva verge extra, obtingut a partir de les olives de l'olivera (Olea europaea, L.), de les següents varietats de la Comunitat Valenciana: Mançanenca Villalonga, Blanqueta, Farga, Serrana d'Espadà, Morruda, Cornicabra, Alfafara o Grossal, Xanglot Reial, Rojal, Canetera, Nana, Arbequina, Empeltre, Cuquillo, Sollana, Callosina, Llumeta, Millarenca, Borriolenca.  
L'oli de la Comunitat Valenciana, a causa de la seua riquesa varietal, té unes característiques que el fa únic, tant per la composició en àcids grassos, com pels components de la fracció saponificable, així com des del punt de vista de les qualitats organolèptiques.  
Així, s'obté un oli molt equilibrat en la composició d'àcids grassos, i destaca l'elevat nivell d'àcid oleic i els nivells mitjans del linoleic, així com l'elevada relació entre àcids grassos insaturats i saturats. Tot açò queda perfectament reflectit en l'estudi i consegüent publicació realitzada pels professors de la Universitat Politècnica de València, Domingo Salazar i Isabel López, en col·laboració amb l'editorial Phytoma (Variedades de olivo y composición de sus aceites en el oeste Mediterráneo).  
D'altra banda, cal destacar l'elevat nivell de tocoferols presents en l'oli que, actuant com a vitamina E, són especialment indicats pel seu efecte antioxidant que tenen sobre les cèl·lules.  
Finalment i des del punt de vista organolèptic, este oli queda enquadrat entre els de major gamma i variabilitat aromàtica, i destaquen les aromes afruitades d'olives verdes i d'altres fruites, com l'ametla, plàtan, herba verda, etc. La seua intensitat és molt elevada, i es troben els matisos d'amargor i picantor entre nivells mitjans a lleugers. Cal destacar el gran equilibri existent entre el sabor i les intensitats d'amargor i picantor.  
L'oli protegit sota la denominació d'origen Oli de la Comunitat Valenciana, serà l'oli d'oliva verge extra que s'adapte a les característiques següents:  
Oli verge extra:  
Acidesa: < 0,7º  
Índex de peròxids: < 20 mEq 02/kg  
K270 < 0,20  
K232 < 2,50  
Ceres < 250  
Delta-K < 0,01  
Mitjana de fruitat > 0  
Mitjana de defectes = 0  
C) Delimitació de la zona geogràfica:  
La zona de producció de les olives que s'empren per a elaborar l'oli emparat per la DOP Oli de la Comunitat Valenciana, està formada pels 395 termes municipals on es desenvolupa el cultiu de l'oliverar, en l'àmbit geogràfic de la Comunitat Valenciana, que es recullen en l'annex I.  
D) Elements que proven l'origen de la zona delimitada del producte:  
Amb la finalitat de garantir l'origen del producte, els productors, les almàsseres, envasadores i les entitats de comercialització que desitgen produir olives, transformar oli, envasar i/o comercialitzar l'oli d'oliva verge extra amb l'empara de la denominació d'origen, hauran d'inscriure, d'altra banda, les plantacions d'oliverar, les almàsseres de transformació i les plantes d'envasament en els registres específics del consell regulador.  
Així, les olives procediran de les varietats autoritzades en les plantacions d'oliverar inscrites en la denominació d'origen. L'oli procedirà de les almàsseres ubicades en la zona de producció i inscrites en els registres de la denominació d'origen. Així mateix, l'oli s'emmagatzemarà en les almàsseres i plantes envasadores inscrites en el registre, i que disposen d'instal·lacions adequades per a garantir la seua òptima conservació.  
La producció d'oliva i l'elaboració d'oli emparat per la DOP Oli de la Comunitat Valenciana, estarà subjecta a un programa específic de producció agrícola i obtenció d'oli, basat en una regulació de les relacions entre els productors i les empreses almàsseres i cooperatives d'elaboració i comercialització, que els permeta a estes subministrar als seus clients productes amb traçabilitat, sans, segurs i de la qualitat necessària per a complir tant els requisits del present plec de condicions com altres requisits addicionals especificats pels clients.  
Per a això és necessari que les estructures agràries organitzades (almàsseres i envasadores):  
a) Realitzen un seguiment de la traçabilitat del producte.  
b) Realitzen una revisió i avaluació dels contractes, amb la finalitat de permetre supervisar el seu compliment, introduir modificacions, i corregir i gestionar les desviacions que es produïsquen.  
c) Establisquen disposicions específiques per a la producció agrícola referides al control de la producció i la prestació de servicis als productors, que incloga la seua formació, la seua avaluació inicial i seguiment.  
d) Compten amb disposicions generals d'organització i control de la qualitat.  
Els sistemes de control i certificació del producte són elements essencials per a avalar l'origen del producte i es basen en dos elements:  
1) Les estructures agràries organitzades, com a subministradores dels productes que han superat el procés de certificació, són la part responsable d'assegurar que els olis complixen els requisits del plec de condicions.  
2) L'organisme autoritzat de control i certificació de la DOP, que aplicarà sistemes que incloguen com a mínim l'auditoria i seguiment del sistema de la qualitat (programa d'autocontrol) dels subministradors i assajos sobre mostres agafades en els seus magatzems i realitzats en laboratoris independents.  
El sistema de certificació de producte es basarà en les exigències de la norma UNE-EN 45707: requisits generals per a entitats que realitzen la certificació de producte, és un mecanisme internacionalment acceptat que proporcionarà confiança en la conformitat de l'Oli de la Comunitat Valenciana amb els requisits especificats en el present plec de condicions (i singularment la procedència de la zona geogràfica) i, eventualment, amb els requisits addicionals especificats pels clients.  
L'organisme privat de control i certificació, amb relació al sistema de qualitat dels subministradors, avaluarà, entre altres, el compliment dels següents requisits particulars:  
- Prova documental sobre l'existència de declaracions anuals per part dels productors en les quals es detallen, entre altres, les referències cadastrals de les parcel·les i la seua ubicació, extensió, estimació d'aforaments, i acreditaran amb això que les olives procediran d'oliverars situats en la zona de producció i en aquells que s'haja constatat el cultiu de les varietats autoritzades.  
- L'existència de sistemes de control, seguiment i registre de les pràctiques agrícoles i producció usades i que estes complixen allò que s'ha estipulat en document normatiu i garantixen la traçabilitat del producte.  
- Que les almàsseres extrauran l'oli davall les condicions establides en el present plec, i l'emmagatzemaran en instal·lacions adequades per a garantir la seua òptima conservació.  
- Que les almàsseres supervisen, en la fase d'emmagatzemament, el manteniment de les condicions físiques, químiques i organolèptiques dels olis, ja que existix un pla de vigilància durant la vida comercial dels olis, i procediments que impedisquen, en cas de detectar-se olis de qualitat inferior a l'establida, que estos es distribuïsquen i comercialitzen en el mercat sota la denominació d'origen protegida.  
- Que les estructures agràries organitzades, amb la finalitat de mantindre les característiques i tipicitat dels olis, envasen estos en la zona geogràfica.  
La contraetiqueta numerada expedida per l'organisme de control, garantirà que els olis que tenen la denominació complixen els requisits del plec de condicions.  
E) Descripció del mètode d'obtenció del producte:  
El tipus de cultiu d'oliverar predominant a la Comunitat Valenciana és l'oliverar tradicional, caracteritzat per unes limitades produccions, d'una elevada qualitat, i amb uns valors socials i mediambientals que van molt més lluny de la simple producció agrària, destaca entre altres, l'eficaç lluita contra l'erosió (pel seu particular cultiu, desenvolupat sobre terrasses i bancals), la prevenció dels incendis forestals (per la densitat de les plantacions i la situació geogràfica, sempre pròxima a les masses forestals), la protecció de l'avifauna (a causa de l'elevat nombre d'aus que nien sobre el cultiu), i la fixació de la població en unes comarques amb elevats índexs de despoblament.  
Les plantacions es disposen en files, amb una densitat mitjana de plantació de 101,7 oliveres per hectàrea (amb un marc aproximat de 10 x 10 metres), i d'un peu per arbre. El cultiu és principalment de secà i els rendiments mitjans d'oliva i oli per arbre són molt baixos (de 2 kg d'oli/arbre, i de 10 kg d'oliva/arbre), amb la qual cosa es representa l'oliverar tradicional de baixa productivitat.  
Les pràctiques de cultiu de l'oliverar tradicional es realitzen de tal manera que minimitzen totalment l'impacte de l'agricultura sobre el medi ambient. Amb la finalitat de certificar i assegurar este mínim impacte ambiental, i amb l'objectiu d'assegurar la traçabilitat de les produccions de les parcel·les oleícoles dels agricultors associats a la DOP Oli de la Comunitat Valenciana, s'emplenarà un llibre d'explotació per unitat homogènia de cultiu on figuren totes les pràctiques culturals dutes a terme en les diferents parcel·les. Este llibre d'explotació serà facilitat pel Consell Regulador a tots i cada un dels associats.  
Les principals pràctiques culturals realitzades són les següents:  
- esmenes i fertilització,  
- treball i maneig del sòl,  
- poda,  
- reg,  
- control de plagues i malalties.  
El Consell Regulador elaborarà les normes de qualitat referent a totes les pràctiques culturals, que es basaran en els sistemes de producció integrada, i en aquells que les tècniques de control integrat de plagues, per mitjà de l'aplicació racional de combinació de mesures biològiques, biotecnològiques, químiques, de cultiu o de selecció de material vegetal seran prioritàries, de tal manera que la utilització de productes fitosanitaris es limite al mínim necessari per al control de plagues.  
El Consell Regulador podrà autoritzar l'aplicació de noves pràctiques culturals, tractaments o treballs que, constituint un avanç en la tècnica agrícola, es comprove que no afecten desfavorablement a la qualitat de l'oliva i de l'oli produït, els acords es donaran a conèixer a la Conselleria de la Generalitat Valenciana competent en matèria d'agricultura i alimentació.  
La recol·lecció de l'oliva començarà en funció del grau de maduresa. El Consell Regulador podrà proposar la data de començament de la recol·lecció, perquè el fruit estiga en el seu convenient grau de maduresa.  
La recol·lecció es realitzarà agafant les olives directament de l'arbre, és el sistema tradicional o tècnica de munyiment el més usat, i es poden usar també màquines de diversos tipus amb rendiments alts, sempre que no perjudiquen la qualitat de l'oliva.  
Les olives recollides es depositaran en caixes de plàstic o remolcs nets per a transportar-les el mateix dia a l'almàssera. El transport es realitzarà en condicions adequades que asseguren la integritat de les olives en l'entrada de les instal·lacions previstes, i s'evitaran en tot moment els colps i pressions produïdes per manipulacions violentes, contenidors inadequats o excessiu volum de càrrega.  
Només es destinaran a la producció d'oli d'oliva emparat davall la present DOP Oli de la Comunitat Valenciana les olives de l'arbre, i es desestimaran en tot moment les procedents de sòl.  
Estes exigències establides es verificaran en les almàsseres receptores de la matèria primera, les olives, i estes disposaran de sistemes de treball i procediments documentats que donen garanties del seu compliment. Així, les almàsseres hauran de disposar d'equips i/o sistemes de treball que asseguren la separació de les diferents qualitats d'oliva.  
L'elaboració de l'oli comprendrà les fases següents:  
- Transport d'olives: es realitzarà de manera que no es produïsquen lesions en els fruits i en òptimes condicions de sanitat.  
- Recepció d'olives: es procedirà a la identificació de l'origen de la partida rebuda.  
- Processament de l'oliva: per mitjà de la utilització de les tècniques adequades de manipulació, mòlta, extracció i conservació, per a l'obtenció de productes de la màxima qualitat, i es mantindran les característiques pròpies dels olis de la zona.  
El termini màxim que pot transcórrer entre la recol·lecció de l'oliva i el seu processament en la indústria no haurà de sobrepassar les 48 hores.  
En el processament de l'oliva es tindran en compte els aspectes següents:  
- La mòlta de les olives es realitzarà en continu.  
- La temperatura de batuda de la massa no superarà aquella que puga perjudicar les òptimes característiques fisicoquímiques i organolèptiques de l'oli.  
- Només s'autoritzarà el talc alimentari, com únic coadjuvant.  
- La separació de fases es realitza fonamentalment per mitjà de centrifugació.  
- La temperatura de l'aigua addicionada a la decantació horitzontal i vertical, si és el cas, no excedirà mai dels 36ºC.  
- La decantació natural dels olis es realitzarà tenint en compte el seu nivell d'impureses.  
En l'emmagatzemament es tindrà en compte que s'haurà de realitzar en depòsits totalment tancats, que seran d'acer inoxidable o d'altres característiques, i que permeten la presa de mostres en estos, així com disposar de mitjans que permeten la seua neteja correcta, així com altres que permeten un drenatge periòdic. D'altra banda, ha de ser capaç de garantir el manteniment de la qualitat del producte almenys durant un any.  
En l'envasament de l'oli es tindran en compte els aspectes següents:  
- L'envasament es realitzarà únicament en instal·lacions envasadores inscrites en el registre pertinent i que es troben en l'àmbit geogràfic de la zona de producció, amb la finalitat de mantindre les característiques típiques del producte en totes les fases. Així, es podrà tindre total control de la producció, per part dels organismes de control, i s'assegurarà que la manipulació final del producte està en mans de les entitats que realitzen l'envasament en la zona, estes són les que millor coneixen el comportament de l'oli davant de les manipulacions pròpies d'este (temps i tipus de decantació, filtració, temperatures, emmagatzemament...). D'esta manera es mantindran els caràcters típics del producte.  
- Únicament podran envasar l'oli aquells que complisquen amb els requisits establits en el present plec de condicions.  
- Els olis classificats com a vàlids es comercialitzaran en recipients que no perjudiquen la seua qualitat i que siguen aprovats pel Consell Regulador. L'oli d'oliva verge extra emparat s'ha de comercialitzar en recipients o botelles d'una capacitat no superior a cinc litres.  
- Tant l'envasament com l'etiquetatge es durà a terme exclusivament en les plantes envasadores inscrites i autoritzades pel Consell Regulador, que hauran de disposar de sistemes i mitjans (propis o bé contractats) per a determinar els principals paràmetres de qualitat, es destaquen entre altres els següents:  
· acidesa,  
· índex de peròxids (mEq oxigen per kg d'oli),  
· K-270 (absorbància a 270 nm),  
· anàlisi organolèptica.  
Les plantes envasadores, d'acord amb allò que s'establix legalment, hauran de tindre documentat i implantat el sistema d'anàlisi de perills i punts crítics de control (APPCC), així com els pertinents sistemes de traçabilitat que asseguren una correcta informació de tots els lots produïts i envasats.  
L'envasament es realitzarà en recipients que asseguren una bona conservació del producte, i podran ser de PET, vidre, metall revestit, ceràmica d'ús alimentari o Tetra Brik. Es donarà preferència als envasos que millor aïllen el producte de les condicions d'exposició a la llum, calor, etc. El volum màxim del recipient serà de 5 litres, i s'accepten volums de 250 cc, 500 cc, 750 cc, 1 l, 2 l, 2,5 l, 3 l i 5 l.  
No obstant això, i sempre que així ho considere oportú el Consell Regulador, podran autoritzar-se diferents volums i/o materials d'envasament, sempre que estos no vagen en detriment del manteniment òptim de la qualitat del producte.  
F) Elements justificatius del vincle entre la qualitat i les característiques del producte i el medi geogràfic que el designen:  
- Vincle històric i econòmic:  
La presència de l'oliverar a la Comunitat Valenciana es remunta a l'època romana, fa més de dos mil anys. De fet, hi ha constatació del seu cultiu a les comarques del Maestrat de Castelló, en zones annexes a la Via Augusta, que comunicava la capital de l'imperi Romà, amb Cadis. Hui en dia podem contemplar en esta comarca la presència de nombrosos exemplars que superen els mil anys d'edat, i és fàcil comprovar la presència d'oliveres mil·lenàries gràcies a la iniciativa de cooperatives del Maestrat, en la qual proposen una sèrie de rutes d'interés turístic de l'Oli Mil·lenari.  
D'altra banda, cal destacar les aportacions que va realitzar el botànic Cavanilles en Observaciones sobre la Historia Natural, Geografía, Agricultura, población y frutos del reyno de Valencia (1795-1797). Les anotacions sobre l'agricultura i, en concret, sobre el cultiu de l'oliverar i l'elaboració d'oli d'oliva són molt interessants, i comprenen totes i cada una de les diferents zones productores de la Comunitat Valenciana. La denominació d'oli d'oliva i del cultiu de l'olivera apareix en nombroses ocasions.  
La gran presència d'oliverars d'una antiguitat superior als 500 anys ha portat al Govern valencià a la protecció d'este patrimoni arbori per mitjà de la Llei 4/2006, de 19 de maig, de la Generalitat Valenciana, de Protecció del Patrimoni Arbori Monumental de la Comunitat Valenciana. Així, en l'article 4 es protegixen de manera genèrica tots els arbres que superen els 350 anys d'edat. Només a la comarca del Maestrat hi ha més de 2.500 oliveres mil·lenàries, i molts més que superen els 350 anys d'edat.  
Recentment, cal ressaltar l'aposta decidida realitzada pel sector i l'administració autonòmica de millorar la qualitat dels olis d'oliva de la Comunitat Valenciana, per mitjà de la publicació de nombroses normes de qualitat dirigides a optimitzar els processos de producció en camp, d'elaboració en almàssera i d'envasament i posterior comercialització.  
Així, sobreïx el control de qualitat impulsat per la CV (certificació i validació) per a l'oli d'oliva verge extra de la Comunitat Valenciana, juntament amb la constitució del Panell de Tasts d'Oli d'Oliva de la Comunitat Valenciana, i posterior reconeixement per part del COI. Una altra iniciativa de col·laboració entre el sector i l'administració ha sigut el desenvolupament del Programa de Millora de la Qualitat per a l'Oli d'Oliva a la Comunitat Valenciana.  
El cultiu de l'oliverar representa una activitat econòmica estretament arrelada a totes les comarques productores on es desenvolupa, a causa de, principalment, el caràcter permanent del seu cultiu. Al seu voltant s'ha creat un sistema agroindustrial i econòmic que ha permés el progrés socioeconòmic de les zones rurals, al mateix temps que ha permés el manteniment d'un cultiu sostenible des d'un punt de vista mediambiental, en unes zones d'una climatologia i edafologia adversa per a qualsevol altra producció.  
Tal com s'ha descrit, l'oliverar de la Comunitat Valenciana queda representat pel model d'oliverar tradicional, el cultiu del qual es caracteritza per unes limitades produccions, d'una elevada qualitat, i amb uns valors socials i mediambientals que van molt més lluny de la simple producció agrària, i destaquen, entre altres, l'eficaç lluita contra l'erosió, la prevenció dels incendis forestals, la protecció de l'avifauna, i la fixació de la població en unes comarques amb elevats índexs de despoblament.   
A la Comunitat Valenciana es cultiven aproximadament uns 10,3 milions d'oliveres, amb una producció mitjana d'unes 22.000 tones d'oli (però amb una gran fluctuació, entre 12.500 i 30.000 tones). Les més de 100.000 hectàrees cultivades es distribuïxen al llarg de les tres províncies i són treballades per més de 50.000 olivicultors. Les produccions mitjanes són inferiors als 1.000 kg d'oliva per hectàrea (prop de 250 kg d'oli). Estos 500 kg d'oli que produïx cada olivicultor de mitjana li conferixen la característica de ser el cultiu social per antonomàsia. A més, les 150 almàsseres que treballen hui en dia molen les produccions de varietats autòctones perfectament adaptades a les nostres condicions.  
- Vincle natural:  
· Climàtic:  
La Comunitat Valenciana presenta el típic clima mediterrani, caracteritzat per suaus hiverns, pluges reduïdes, amb màxims a la tardor i primavera, i una forta sequera estival. La influència del Mediterrani, de la massa peninsular i dels centres d'acció atlàntics, configuren la uniformitat pròpia del clima valencià, fet que li conferix a l'oliverar unes particularitats úniques.  
Les diferències pròpies de relleu permeten distingir el clima litoral del clima de l'interior. Així, les precipitacions mitjanes se situen en uns nivells entre 500 i 600 mil·límetres anuals, amb certes oscil·lacions que varien entre els 200-300 mm anuals de la zona productora del Vinalopó, fins als 700-800 mm en alguns espais concrets de la Muntanya d'Alacant i al Maestrat de Castelló.  
Les temperatures mitjanes anuals en les zones de producció de l'oliverar se situen entre 12 i 16ºC, amb importants oscil·lacions entre l'hivern (mitjanes entre 6 i 10ºC), i l'estiu (mitjanes superiors, entre 22 i 26ºC).   
Podem distingir fins a tres zones climàtiques:  
- Clima mediterrani típic, s'estén per tot el litoral de la Comunitat Valenciana, des de Vinaròs fins a Dénia. Característic per tindre uns hiverns freds, uns estius frescos, i precipitacions mitjanes.  
- Clima mediterrani sec, que ocupa la zona des de Dénia fins a l'extrem final de la Comunitat Valenciana. Té unes temperatures altes tant a l'estiu com a l'hivern i les pluges són escasses, esta zona presenta zones amb aridesa,  
- Clima mediterrani continental, s'estén per les zones de l'interior més llunyanes al mar Mediterrani. Els hiverns són freds, els estius són frescos, i les precipitacions abundants, a l'hivern poden caure precipitacions en forma de neu.  
El cultiu de l'oliverar es desenvolupa principalment en la franja intermèdia de la Comunitat Valenciana, fet que li aporta i li conferix les principals característiques. Així, les importants oscil·lacions tèrmiques entre l'hivern i l'estiu afavorix l'increment de determinats paràmetres de qualitat. D'altra banda, la concentració de les pluges a la tardor i la primavera té molts beneficis sobre el seu cultiu, i sobre la qualitat dels olis elaborats ja que s'aconseguix suavitzar en gran manera els perfils aromàtics i organolèptics dels olis. Amb la precipitació primaveral aconseguim unes adequades brotades del cultiu, que determinaran les collites d'anys successius. Finalment, i per la influència del mar Mediterrani, i la suavitat de les temperatures que este aporta, tant a l'hivern, com a l'estiu, s'obté la major complexitat aromàtica que conferix a l'oli de la Comunitat Valenciana unes característiques úniques.  
· Geogràfic:  
El medi natural valencià es pot definir com una fatxada muntanyosa oberta al mar. La seua definició més simple seria la d'una «estreta fatxada muntanyosa que baixa en successius escalons des de l'altiplà i les serralades Ibèrica i Bètica cap al mar Mediterrani». Així, el relleu de la Comunitat Valenciana ve configurat principalment per tres grans sistemes:  
- Les muntanyes del nord, que pertanyen a la Serralada Ibèrica.  
- Les serres meridionals vinculades a les Serralades Bètiques.  
- Les planes centrals, com a límit de l'Altiplà Central.  
El relleu comprén des d'espais muntanyosos que, per cert, són els dominants fins a planes i valls intermèdies, per a arribar a la costa. La litologia predominant és la calcària, encara que podem trobar determinats enclavaments on afloren el gres, la marga i el guix.  
En general, la cobertura inferior que domina és la mesozoica, composta fonamentalment per roques calcàries (amb una certa alternança de marga i gres), dels períodes cretaci i juràssic. Els materials sedimentaris de períodes més recents componen les superfícies de cultiu, i estan compostes fonamentalment per materials del terciari i quaternari que li conferixen les particularitats pròpies de l'oliverar.  
Esta configuració geogràfica tan pròpia ha provocat i delimitat perfectament l'enorme riquesa de l'oliverar valencià per diverses causes:  
- El seu cultiu es desenvolupa principalment entre els 300 i els 600 metres d'altitud sobre sòls d'escassa profunditat, i amb uns nivells de calcària activa molt elevats.  
- Les plantacions d'oliverar se situen generalment en els vessants muntanyosos menys fèrtils, i es troben poques vegades oliverars en les foies o fons de vall, ja que estes terres s'han reservat sempre a altres cultius.  
- Per estar situades en terrenys relativament pobres, amb uns baixos nivells de matèria orgànica i escassa capacitat de retenció d'aigua, l'oliverar té un desenvolupament radicular molt profund que l'ha adaptat i li permet suportar períodes llargs de sequera.  
Els principals factors que aporten a l'oli de la Comunitat Valenciana unes característiques úniques i que acrediten el vincle de la qualitat del producte amb el medi geogràfic són els següents:  
- L'antiguitat, riquesa i diversitat varietal del seu cultiu.  
- Les limitades produccions vinculades amb el sistema de cultiu de l'oliverar tradicional.  
- La disposició orogràfica de les plantacions, entre 300 i 600 metres d'altitud, situades generalment en terrenys d'escassa fertilitat i amb nivells de calcària activa molt elevats.  
- Les especials condicions climàtiques de la zona de producció, tant en les temperatures, com de la pluviometria.  
- La proximitat del Mediterrani, amb la consegüent suavitat de clima que li conferix.  
- La massa peninsular i els centres d'acció atlàntics, li conferixen a l'oliverar unes particularitats úniques.  
Davant d'estes condicions, les varietats de la Comunitat Valenciana queden perfectament adaptades als seus sistemes de cultiu, i s'obté un oli d'una qualitat molt elevada des de temps immemorials. Així, des dels escrits en les Observaciones de Cavanilles fins a les últimes publicacions es destaca l'oli de la Comunitat Valenciana per la seua qualitat.  
Amb l'objectiu de reconéixer esta qualitat i determinar la vinculació entre la procedència de l'oli de la Comunitat Valenciana i les seues característiques, des de l'administració autonòmica s'ha treballat fonamentalment en tres línies:  
- Es constituïx un Panell de Tasts d'Oli d'Oliva de la Comunitat Valenciana l'any 1994, amb la finalitat de regular el seu funcionament, i certificar la qualitat de l'oli de la Comunitat Valenciana. Este panell està hui en dia reconegut pel Ministeri d'Agricultura i pel Comité Oleícola Internacional, i ha realitzat més de mils tasts d'olis d'oliva verge des del seu naixement.  
-- S'instaura el Programa de Qualitat de la Comunitat Valenciana per a l'Oli d'Oliva Verge, vinculat a la marca de qualitat CV (certificació i validació) des de l'any 1999, amb l'objectiu de certificar i assegurar la qualitat de l'oli produït a la Comunitat Valenciana,  
-- Des de l'any 1995, se celebra el Concurs d'Olis d'Oliva Verge Extra de la Comunitat Valenciana, en el qual col·laboren la Conselleria d'Agricultura i l'Ajuntament d'Utiel, en el qual es presenten a concurs olis produïts a la Comunitat Valenciana.  
G) Nom i adreça de les autoritats o organismes encarregats de verificar el compliment d'allò que s'ha indicat en el plec, i les seues funcions específiques:  
Nom: Certifood, SL  
Adreça: Seu central de Madrid  
C/ Cristóbal Bordiu, 35, 4ª planta, oficina 415  
28533 Madrid  
Tel.: 91 745 00 14  
Fax: 91 579 24 76  
Web: http://www.certifood.org  
L'estructura de control i certificació està autoritzada per l'autoritat competent, i complix amb els requisits establits en la norma UNE-EN-45559. Les principals funcions de l'entitat seran les de controlar i certificar el grau de compliment dels diferents associats a la denominació d'origen de les condicions exposades en el present plec de condicions. Així, i en relació al sistema de qualitat dels subministradors, avaluarà, entre altres, el compliment dels següents requisits particulars:  
- Prova documental sobre l'existència de declaracions anuals per part dels productors en les quals es detallen, entre altres, les referències cadastrals de les parcel·les i la seua ubicació, extensió, estimació d'aforaments, i s'acreditarà amb això que les olives procediran d'oliverars situats en la zona de producció i en aquells que s'haja constatat el cultiu de la varietats autoritzades.  
- L'existència de sistemes de control, seguiment i registre de les pràctiques agrícoles i producció usades i que estes complixen allò que s'ha estipulat en document normatiu i garantixen la traçabilitat del producte.  
- Extracció de l'oli en les almàsseres davall les condicions establides en el present plec, i l'emmagatzemaran en instal·lacions adequades per a garantir la seua òptima conservació.  
- Supervisió, en la fase d'emmagatzemament, del manteniment de les condicions físiques, químiques i organolèptiques dels olis, ja que existix un pla de vigilància durant la vida comercial dels olis, i procediments que impedisquen, en cas de detectar-se olis de qualitat inferior a l'establida, que estos es distribuïsquen i comercialitzen en el mercat sota la denominació d'origen protegida.  
- Que les estructures agràries organitzades, amb la finalitat de mantindre les característiques i tipicitat dels olis, envasen estos en la zona geogràfica.  
La contraetiqueta numerada expedida per l'organisme de control, garantirà que els olis que tenen la denominació complixen els requisits del plec de condicions.  
H) Norma específica per a l'etiquetatge:  
L'oli emparat per la DOP Oli de la Comunitat Valenciana es comercialitzarà en recipients que no perjudiquen la seua qualitat i que seran aprovats pel Consell Regulador.  
L'envàs utilitzat anirà proveït d'una contraetiqueta numerada que serà controlada, subministrada i expedida pel Consell Regulador, d'acord amb les normes establides en el manual de qualitat. En les etiquetes haurà de figurar el nom DOP Oli de la Comunitat Valenciana en caràcters clars i indelebles, a més de les indicacions previstes per les normes d'etiquetatge.  
Així mateix, figurarà un símbol gràfic constituït pel logotip específic i unívoc que s'utilitza indissociablement amb la denominació d'origen protegida.  
I) Requisits que s'han de complir:  
- Llei 25/1970, de 2 de desembre, Estatut de la Vinya, el Vi i els Alcohols.  
- Decret 835/1972, de 23 de març, pel qual s'aprova el reglament de la Llei 25/1970.  
- Reglament 510/2006, del Consell, sobre la protecció de les indicacions geogràfiques i les denominacions d'origen dels productes agrícoles i alimentaris.  
- Reglament (CE) 1898/2006, de la Comissió, de 14 de desembre de 2006, que establix les disposicions d'aplicació del Reglament (CE) 510/2006, del Consell, sobre la protecció de les indicacions geogràfiques i de les denominacions d'origen dels productes agrícoles i alimentaris.  
- Reial Decret 1069/2007, de 27 de juliol, pel qual es regula el procediment per a la tramitació de les sol·licituds d'inscripció en el registre comunitari de les denominacions d'origen protegides i de les indicacions geogràfiques protegides i l'oposició a estes.